作者:竇庠
標題:東都嘉量亭獻留守韓僕射
內容:蔔築三川上，儀刑萬井中。度材垂後儉，選勝掩前功。雲構中央起，煙波四面通。乍疑遊汗漫，稍似入崆峒。廛閈高低盡，山河表裡窮。峰巒從地碧，宮觀倚天紅。靈檻如朝蜃，飛橋狀晚虹。曙霞晴錯落，夕靄濕蔥蘢。庾亮樓何厄，陳蕃榻更崇。有時閑講德，永日靜觀風。玉斝飛無算，金鐃奏未終。重筵開玳瑁，上客集鵷鴻。接武空慚蹇，修文敢並雄。豈須登峴首，然後奉羊公。